Wir, Agnes, von gottes gnaden ✳ wilon kûnginne ze Ungern, ✳ ordenon ✳ un setzen ze den lob dez almehtigen gottez ✳ und ze einem ewigen fride ✳ den Minren Bruͦdern ✳ und den swestern Sant Claren ordens, die uf ûnserre stift sint ze Kûngesvelt ✳ oder her nach chùnftic sint, also mit einander ze belibende und ze wonende ✳ und ùnserre stift gemeinschat mit ein ander ze haltende ✳ in aller der wis, als ez hie nach geschribē ist. ✳ wan ûnser liebu vrowe und muͦtˀ, kûnegīne Elysabeth, selig, ✳ gestiftet und gesetzet hat ✳ und in irn brievē vˀschribē, ✳ daz sehs briestˀ Minre
Bruͦder ordens steteclich sigent ze dem clostˀ uf der stift ze Kûngesvelt, ✳ die vˀsehen und vˀsorgē sûlent ✳ an messen ✳ die vrowē von Sant Clarē orden, die uf der selben stift sint ze Kùngesvelt, ✳ und
och die geste, die dez selben ordens sint, enphfahē ✳ mit vier und zwainzig marc herren gûlt, ✳ als ez ûnser vrowe und muͦter gesetzet hat ✳ und mit ir brieven vˀschriebē. ✳ wan wir nu dez bewiset ✳
sint, ✳ daz mā die vorgenantē bruͦder und och die geste dez selbē ordens ✳ niht mit diser gûlt besorgen mac, als si dûrftig sint, ✳ uf die rede, ✳ daz die vrowē aller choste und mûgi mit allē bruͦdˀn, ✳ si sint gest
oder niht geste, ✳ ledic sigent, ✳ so wellint wir, das dē vˀgenantē bruͦdern ✳ diu phfruͦnde mit sehs marc hˀren gûlt ✳ an aller lay korn ✳ von der kirchē ze Stoufen gebessert wˀde jerlichē. ✳ ez wer dēne
so vil, daz merchlich gebreste vō hagel odˀ von andˀn sachē ✳ wurde uf der kirchen, da man daz korn von dienet, ✳ so sol man dez selben jars ✳ vùr das korn, ✳ daz man git fûr die sehs marc, ✳ mit den wir
in die phruͦnde han gebessert, ✳ geben sûben marc blosses silbers. ✳ die vorgenāten gûlt, di sol in nemen von den vrowen ✳ der, ✳ den wir setzint, ✳ oder der, den di setzent, den wir den gewalt gebent zesetzendt, ze ainē schafener, ✳ der die bruͦder da mit besehe, als ez von ûnserre vrowē und muͦtˀ ✳ und von ûns gesetzet und gestiftet ist, ✳ nach des gardians der bruͦdˀ ze Kûngesvelt ✳ heschen und ordenūge
oder dez, der an siner stat ist. ✳ wir wellent och, swaz almuͦsens in der kirchen wirt uf die alter ✳ oder bi den altern, ✳ da mit sich die lûte in der bruͦder messe enpfelchen, ✳ daz man daz zuͦ der bruͦ-
der notdurft chere. ✳ waz aber dez almuͦsens ist, daz man nach dem ewangeli in opfers wis zuͦ dem alter bringet, ez sin kerzen odˀ pfēnīge ✳ oder in sweler lay gestalt ez ist, ✳ als daz opfer, daz an
dem stillen vritage zuͦ dem crûze wirt, ✳ und allez daz wahse, daz in der kirchen wirt mit liechen odˀ an liche, ✳ von sûbenden, ✳ von drissegostē ✳ odˀ von jargezit, ✳ odˀ von swelchˀ lay sache si sigent, die
da koment ob den lichen odˀ an liche, ✳ und och alliu dû sidin tuͦch ✳ und gulter ✳ und dekelachē ✳ un̄ tischlachē ✳ oder in sweler lay gestalt si sint, die mit lichē odˀ an liche ze der kirchen werdint geopfˀt
von fùrstinne, die zuͦ dem gottezhûs komēt, ✳ oder siden gewant ✳ oder ander cleinot, ✳ diu man in der mainunge zuͦ dem goteshûs bringet und git, daz man ez zuͦ gottes dienst kere, ✳ und swelchˀ lay dinc
durch soͤlichˀ sache willen zuͦ dem gottes hùs kumet, ✳ dez sûlent sich die vrowen allez undˀ winden, ✳ ez were dēne so vil, daz die ain anders da mit schùfint, die ez dar gebent oder bringent. ✳ wan wir wellent daz, ✳ daz die vrowē dez sageres phlegint und besorgent an dem gerwede und an andern sachen, dez man da bedarf, ✳ und die kirchen ûberal bessern, swa sin nôt ist, ✳ an tach, ✳ an muren ✳ un̄ an glase, ✳
und och vˀsehint an allem licht mit wahse und ole ze allen messen ✳ und zuͦ allen tagezitē, nahtes und tages. ✳ wir wellint och, daz diu clainot, diu von ùnserre vrowē und muͦtˀ, selig, ✳ der stift worden
sint, uf der selben stift belibent, ✳ daz weder bruͦdˀ noch vrowen dehainen gewalt dar ûber habent, diu clainot ze verkoͧfende oder ze vˀsetzende ✳ odˀ von dem clostˀ zelihende, da si dem clostˀ mohtint
enphroͤmdet werdē. ✳ doch so wellent wir, daz die vrowē, die des sageres phlegent, ✳ sûlint diu clainot och in ir phlege haben ✳ un̄ den bruͦdern her vûr lihen dar nach und ainem jeglichem
hohzit zimlich und fùglich ist. ✳ beschehe aber daz, ✳ daz ros oder harnesch mit ainˀ liche koment odˀ gewant, ✳ und niht benant wurde, ob ez solt sin der bruͦdˀ odˀ dˀ vrowē, und och niht benant wurde, ze welchem nutze man ez haben solt, ✳ daz sol man gliche tailen, ✳ halbez den bruͦdern geben und halbez den vrowen. ✳ und swaz dem closter geschafet wurde ✳ und niht beschaidē wurde noch benant,
welhem tail ez werden solt, ✳ bruͦdern odˀ vrowen, ✳ ez si in urbar odˀ in varndem guͦt, ✳ daz sol man allez glich tailen, ✳ daz ez halbez gevalle den bruͦdˀn und halbes den vrowē. ✳ swie daz si, daz der bruͦder
zal minre si dēne der vrowen, ✳ dar umbe wellen wir niht, daz der bruͦdˀ tail geminret werde. ✳ wir wellen och, daz alle die hofstat, diu von dem kirchhof untz an daz usser tor, daz gegē Brugge gat,
mit den drin hûsern, diu dar uf gebuwen sint, ✳ mit aller der hofstat, ✳ diu mit der rinchmur umbvangen ist, ✳ diu da gat von dem selben tor hin uf gegen Oberburch, ✳ und alle die hofstat, die die vrowē
mit irm clostˀ umb vangen habent, ✳ alle samēt der vrowē sigint, ✳ und och die hofstat, da wir ûnser hûs uf gebuwen haben ✳ odˀ die wir ze ûnserm hûs vervangē haben ✳ nach ùnserm leben si och
der vrowen ✳ in der wis und wir in ez mit ùnsern brieven setzen. ✳ die vrowē, die sûlent den bruͦdern als vil hofstat gewīnen, ✳ daz si hinder den hûsern mûgint ainen wagē weg haben zuͦ irm
clostˀ ✳ und daz si hûser gebuwen mûgen ir schafnern ✳ und och andern der si ze diens bedurfent. ✳ diu kirche sol gemain sin den bruͦdern und den vrowen, ✳ also, daz die vrowē dar inne daz ampt begangint mit singēde und mit lesende, als ir orden hat. ✳ der kirchhof sol och gemain sin, ✳ daz man dar inne ir baider toten bestate, ✳ di von andaht da ir begrebde erwellent. ✳ daz dis allez, daz hie vor geschriben ist, ✳ stête belibe, ✳ dar uber geben wir disen brief, ✳ vˀsigelt ✳ mit ûnserm insigel ✳ und mit dē insigel bruͦdˀ Heinrich von Talhein, der ze den ziten der Minren Bruͦdˀ ministˀ was, ✳ und mit dem insigel
swestˀ Guͦten von Bachenstain, diu ze dē ziten abtissen was, ✳ und irs conventes insigel, wan ez mit ir aller gunst und willen ist beschehen. ✳ dirre brief wart ze Strasburc geben, do man vo gotes
geburt zalt driuzehenhundˀt jar, dar nach in dem ahtzedem jar, ✳ an dem zehendem tage in dem merzen. ✳